**Nosičská stovka preverí silu aj vôľu: Horká výzva so stokilovým nákladom na chrbte**

Hrebienok, 21. mája 2025 – **Náročná cesta. Stokilový náklad. A výzva, ktorá stojí za to. V sobotu 24. mája sa vo Vysokých Tatrách uskutoční 24. ročník tradičného Memoriálu Juraja Petranského – Nosičská stovka. Nosičské preteky sa tak po dokončení rekonštrukcie chaty vracajú do svojho klasického jarného termínu. Muži so 100 kg na chrbte a ženy s 30 kg bremenom ponesú pivný náklad po trase z Hrebienka na Zamkovského chatu. Víťaz dostane ako odmenu pivo Radegast.**

Každý ročník vysokohorských pretekov Memoriál Juraja Petranského – Nosičská stovka – prináša nové príbehy plné odhodlania. Počas dvoch kilometrov s prevýšením približne 200 metrov čaká na účastníkov nielen ťažký náklad, ale aj náročný terén a nevyspytateľné tatranské počasie. *„Preteky vysokohorských nosičov sú jedinečnou príležitosťou zažiť na vlastné oči nekompromisnú skúšku fyzickej sily aj mentálnej odolnosti. Sú to preteky, ktoré podporujeme už od roku 2021, pretože tvrdá práca a nezlomná vôľa sú hodnoty, ktoré si zaslúžia oslavu,“* hovorí **Zuzana Fabčinová, manažérka značky Radegast** na Slovensku.

Nosičské preteky nie sú len športovou výzvou, ale aj živou pripomienkou remesla, ktoré vo Vysokých Tatrách stále žije. Niektoré vysokohorské chaty sú dodnes odkázané na to, čo k nim nosiči na chrbte vynesú.

Štart pretekov je naplánovaný na 10:00 hod. Muži si na chrbát naložia 100 kg vrátane sudu piva Radegast. Ženy sa na náročnú trasu vydajú s 30 kg nákladom. V cieli na Zamkovského chate bude pripravené občerstvenie, živá hudba skupiny Piate cez deviate a slávnostné vyhlásenie výsledkov. *„Aj keď Nosičská stovka nie je primárne o rekordoch, hovoríme si, že už by bolo načase trochu vylepšiť najlepší čas. Keď má horský nosič na stokilovom náklade aj štartovné číslo, vždy sa nájde niekto, kto bude chcieť byť prvý,“* hovorí **Štefan Bačkor, horský nosič a jeden z hlavných organizátorov pretekov.**

V roku 2024 predviedol neuveriteľný výkon Štefan Šuster zo Zamkovského chaty, ktorý 100 kg náklad doniesol za 39 minút a 43 sekúnd, čo je piaty najlepší čas v histórii pretekov. Medzi ženami dominovala Aďa Matulíková z Téryho chaty s časom 26 minút a 41 sekúnd.

Radegast je stálym partnerom nosičských pretekov Nosičská stovka a Sherpa Rallye.

**Kontakt spoločnosti Plzeňský Prazdroj Slovensko pre médiá:**

Miroslava Janušicová, tlačová hovorkyňa, [miroslava.janusicova@asahibeer.sk](mailto:miroslava.janusicova@asahibeer.sk), +421 910 832 016

***Pozn. pre editorov:***

* *Prvá várka piva v Pivovare Radegast v Nošoviciach (Moravsko-Sliezky kraj) bola uvarená v roku 1970. Prvý sládok, pán Jaromír Francl, presadil pre pivo Radegast na tú dobu netypický horký charakter piva.*
* *Pivovar je pomenovaný podľa boha Radegasta – slovanského boha slnka, hojnosti a úrody, patróna Beskýd. Jeho názov si zvolili miestni obyvatelia vo verejnej súťaži. Socha boha Radegasta sa nachádza na hore Radhošť v Beskydách na Morave.*
* *Plzeňský Prazdroj Slovensko je s 530 zamestnancami jedným z najmodernejších pivovarov v strednej Európe.*
* *Do portfólia značiek spoločnosti patrí Pilsner Urquell, Šariš, Velkopopovický Kozel, Radegast, Gambrinus, Smädný Mních, Captain Jack, Peroni a nealkoholické pivo Birell. Je hrdá na všetky svoje značky, predovšetkým na Šariš Žiarivú 12 % a Šariš Iskrivú 10 %, ktoré ihneď po uvedení na trh v roku 2023 získali na degustačnej súťaži Slovenská pivná korunka zlaté medaily.*
* *Smerovanie Plzeňského Prazdroja Slovensko v oblasti udržateľného rozvoja určuje stratégia udržateľnosti* [*Na budúcnosť 2030*](https://www.prazdroj.sk/media/uhlikova-neutralita-vyrazna-redukcia-plastov-a-setrenie-vody-prazdroj-mieri-so-strategiou-udrzatelnosti-do-roku-2030)*. Kroky spoločnosti v tejto oblasti zhrňuje* [*integrovaná Správa o udržateľnosti*](https://udrzatelnost.prazdroj.sk/sprava-o-udrzatelnosti/)*.*